Document ID: 31999R1420

31999R1420
L 166/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1420/1999 AL CONSILIULUI
din 29 aprilie 1999
de stabilire a normelor și procedurilor comune care trebuie aplicate transporturilor de anumite tipuri de deșeuri către anumite țări nemembre ale OCDE
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 113 și 130s alineatul (1),
având în vedere propunerea Comisiei (1),
având în vedere avizul Comitetului Economic și Social (2),
în conformitate cu procedura prevăzută în articolul 189c din tratat (3),
(1)
Întrucât articolul 1 alineatul (3) litera (a) din Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și la ieșirea din Comunitatea Europeană (4) exclude din domeniul de aplicare al regulamentului respectiv transporturile de deșeuri destinate exclusiv valorificării și care figurează în anexa II la regulamentul respectiv, cu excepția dispozițiilor de la articolul 17 alineatele (1), (2) și (3), printre altele.
(2)
Întrucât, în temeiul articolului 17 alineatul (1) din Regulamentul (CEE) nr. 259/93, Comisia a notificat fiecărei țări pentru care nu se aplică Decizia Consiliului OCDE din 30 martie 1992 privind controlul mișcărilor transfrontaliere de deșeuri destinate operațiunilor de valorificare lista deșeurilor din anexa II la regulamentul menționat anterior și a solicitat confirmarea că asemenea deșeuri nu fac obiectul unui control în țara de destinație sau le-a cerut acestora să precizeze în cazul în care aceste deșeuri trebuie să fie supuse procedurilor de control aplicabile deșeurilor enumerate în anexa III sau IV la regulamentul menționat anterior sau procedurii adoptate la articolul 15 din regulamentul menționat anterior.
(3)
Întrucât anumite țări și-au exprimat părerea că se impune ca aceste deșeuri să facă obiectul uneia dintre aceste proceduri de control și că la 20 iulie 1994, Comisia adoptă, în conformitate cu articolul 17 alineatul (3) din regulamentul menționat anterior, Decizia 94/575/CE (5), în scopul stabilirii procedurilor de control necesare.
(4)
Întrucât articolul 17 alineatul (1) al doilea paragraf din Regulamentul (CEE) nr. 259/93 precizează că, în cazul în care nu se primește o astfel de confirmare, Comisia prezintă Consiliului propuneri adecvate; se cuvine, în consecință, instituirea, la scară comunitară, a unui sistem care să permită reglementarea comerțului comunitar cu aceste deșeuri prin definirea normelor și procedurilor comune adecvate privind exportul acestora.
(5)
Întrucât, în cazul țărilor care au răspuns că nu doresc să primească anumite deșeuri sau toate deșeurile enumerate în anexa II la regulamentul menționat anterior, se cuvine respectarea voinței acestora și, în consecință, se cuvine ca aceste tipuri de deșeuri să nu poată fi exportate în țările respective.
(6)
Întrucât, în cazul țărilor care nu au dat nici un răspuns, tăcerea nu poate echivala cu consimțământul și se cuvine, prin urmare, să se adopte un cadru de reglementare similar, pentru a permite acestor țări să evalueze transporturile avute în vedere caz cu caz.
(7)
Întrucât, în cazul țărilor care au răspuns că nu doresc să primească anumite deșeuri sau toate deșeurile enumerate în anexa II la Regulamentul (CEE) nr. 259/93 sau care nu au oferit nici un răspuns, este posibil ca aceste țări să-și modifice poziția sau să răspundă și se impune, în consecință, stabilirea unui mecanism în cadrul unei proceduri de comitologie pentru modificarea prezentul regulament.
(8)
Întrucât, în cel mai scurt termen și, în orice caz, înainte de 1 iulie 1998, Comisia va reexamina și va modifica anexa V la Regulamentul (CEE) nr. 259/93, luând pe deplin în considerare deșeurile care figurează în lista de deșeuri adoptată în conformitate cu articolul 1 alineatul (4) din Directiva 91/689/CEE a Consiliului din 12 decembrie 1991 privind deșeurile periculoase (6) și pe orice listă cu deșeuri calificate drept periculoase în sensul Convenției de la Basel și va adapta Regulamentul (CE) nr. 259/93 în consecință.
(9)
Întrucât Comisia ar trebui să informeze periodic țările care intră sub incidența prezentului regulament în legătură cu modificările aduse anexelor A și B.
(10)
Întrucât, în ceea ce privește transporturile către statele ACP, articolul 39 din a patra convenție ACP-CE interzice exportul tuturor deșeurilor enumerate în anexele I și II la Convenția de la Basel; în afară de aceasta, anumite categorii din aceste deșeuri pot figura în anexa II la Regulamentul (CEE) nr. 259/93; întrucât în această situație și pentru a respecta obligațiile internaționale ale Comunității, se impune interzicerea transporturilor acestor categorii de deșeuri către statele ACP.
(11)
Întrucât trebuie stabilit în mod clar faptul că aceste deșeuri se exclud din domeniul de aplicare a prezentului regulament.
(12)
Întrucât normele stabilite de prezentul regulament trebuie să facă obiectul unei reexaminări periodice a Comisiei.
ADOPTĂ PREZENTUL REGULAMENT:
Articolul 1
Se interzice exportul deșeurilor enumerate în anexa II la Regulamentul (CEE) nr. 259/93 și menționate în anexa A la prezentul regulament către țările enumerate în anexa A menționată anterior.
Articolul 2
Procedura de control stabilită la articolul 15 din Regulamentul (CEE) nr. 259/93 se aplică exporturilor către țările enumerate în anexa B la prezentul regulament în ceea ce privește categoriile de deșeuri destinate exclusiv valorificării care sunt enumerate în anexa II la Regulamentul (CEE) nr. 259/93.
Articolul 3
(1) La cererea țării de destinație, procedura de control aplicabilă țării respective în temeiul prezentului regulament se modifică în conformitate cu prezentul articol.
(2) În conformitate cu procedura prevăzută la articolul 18 din Directiva 75/442/CEE a Consiliului din 15 iulie 1975 privind deșeurile (7) și în cooperare cu țara respectivă, Comisia stabilește care dintre procedurile de control se aplică, și anume:
(i)
procedura aplicabilă deșeurilor enumerate în anexa III sau în anexa IV la Regulamentul (CEE) nr. 259/93 sau
(ii)
procedura prevăzută la articolul 15 din Regulamentul (CEE) nr. 259/93 sau
(iii)
nici una dintre procedurile prevăzute la punctele (i) și (ii).
(3) Comisia informează statele membre cu privire la modificarea de poziție a unei țări destinatare în termen de 21 de zile de la primirea cererii țării respective și transmite cât mai curând posibil comitetului instituit în temeiul articolului 18 din Directiva 75/442/CEE concluziile pe care le propune, în termen de trei luni de la primirea cererii.
(4) În afară de aceasta, în cazul unei alte modificări excepționale de situație, fie că este vorba, de exemplu, de stare de război, de catastrofă naturală sau de embargo comercial hotărât de Organizația Națiunilor Unite, care ar afecta procedura de control aplicabilă în temeiul prezentului regulament, această procedură se poate modifica. După consultarea țării de destinație, după caz, și în conformitate cu procedura prevăzută la articolul 18 din Directiva 75/442/CEE, Comisia poate stabili care dintre procedurile menționate la alineatul (2) din prezentul articol se aplică.
(5) În conformitate cu procedura prevăzută la articolul 18 din Directiva 75/442/CEE, Comisia reexaminează periodic anexele A și B la prezentul regulament pentru a le alinia la modificările aduse anexelor la Regulamentul (CEE) nr. 259/93.
Articolul 4
Procedurile de control stabilite de prezentul regulament fac obiectul unei reexaminări periodice a Comisiei, efectuată pentru prima dată în termen de cel mult nouă luni de la publicarea în Jurnalul Oficial, ținându-se seama de experiența dobândită. În cazul în care rezultatele acestei reexaminări conduc la concluzia că acest lucru ar fi oportun, Comisia poate prezenta noi propuneri Consiliului, fără a aduce atingere articolului 3.
Articolul 5
În conformitate cu procedura prevăzută la articolul 15 din Directiva 75/442/CEE, Comisia reexaminează și modifică prezentul regulament, de îndată posibil, pentru a-l alinia la Regulamentul (CEE) nr. 259/93.
Articolul 6
Prezentul regulament intră în vigoare în a nouăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 aprilie 1999.

Labels: 3
5
20